《七十翁吟五言古体十首》
元代·方回

无妻牧犊子，带索荣启期。
予亦年七十，幸犹未至兹。
颇亦似陶翁，粗有五男儿。
乃父休官早，致汝恒苦饥。
挂冠六七闰，方当挂冠时。
治生了无策，惟耽酒与诗。
室人愧交适，虽寿夫奚为。
后死信无益，固穷谅何悲。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。